Art | Protea Boekhuis
Wenners van die Verbeel dit! Kinderboek-illustrasiekompetisie bekendgemaak
by Protea Boekhuis on Jul 3rd, 2017 Tweet
Hierdie jaar het Protea Boekhuis weer, saam met drie internasionale uitgewers, ’n internasionale kinderboekillustrasiekompetisie organiseer. ’n Groep professionele beoordelaars – in Suid-Afrika Piet Grobler, Alida Bothma en Marisa du Toit – het die drie beste inskrywings in elke betrokke land gekies. In Suid-Afrika is 50 uitstekende inskrywings ontvang en die kompetisie was geweldig sterk. Baie geluk aan Angela Banks, Neeske Alexander en Hjalmar Pretorius wat in Suid-Afrika as die wenkunstenaars aangewys is.
Die wenwerk van Angela Banks
Die beoordelaars vind dat haar uitnemende tekentegniek haar ’n plek onder die wenners laat besorg. Sy voeg ’n verrassingselement toe aan haar illustrasies wat die kyker innooi en vervoer na ’n betowerende verbeeldingswêreld.
’n Illustrasie uit Neeske Alexander se storie ‘Jump’.
Die beoordelaars vind dat die kunstenaar weet hoe om haar tekentalent in te span om atmosfeer te skep en ’n storie te vertel. Haar geloofwaardige en poëtiese uitbeelding het die beoordelaars oortuig.
’n Illustrasie uit Hjalmar Pretorius se “The Princess and the Squire”.
Hjalmar Pretorius se vertellende illustrasiestyl is ideaal vir aksie-gelaaide avonture. Hy het die vermoë om ’n verhaal op interessante manier te vertel deur van verskillende perspektiewe en gloeiende kleure gebruik te maak.
Hierdie kompetisie is ŉ uitstekende geleentheid om internasionale blootstelling te kry. Die werk van die twintig wenkunstenaars gaan deel wees van ’n internasionale reisende tentoonstelling. Die finale keuse van wenillustrasies gaan ook in ’n internasionale katalogus gepubliseer word en voorgestel word aan die bekendste internasionale kinderboekuitgewers by die Bologna-kinderboekebeurs in 2018.
Protea publiseer topkwaliteit kinderboeke. Die meeste hiervan is oorsese produksies wat in eerste instansie elders gepubliseer is. Vertaal-en publikasieregte word gewoonlik oorgekoop van internasionale uitgewers, die boeke word vertaal en aan ’n plaaslike mark in Afrikaans en/of Engels bekendgestel. Op dié manier kry Suid-Afrikaners toegang tot van die beste kinderboeke wat internasionaal gepubliseer word.
Hierdie kompetisie is egter ’n manier om die teenoorgestelde te doen: om naamlik Suid-Afrikaanse illustreerders en kunstenaars aan ’n internasionale mark voor te stel. Die kinderboekbedryf is beslis ’n internasionale bedryf met boeke wat in verskeie tale regoor die wêreld vertaal word. Vir illustreerders om naam te maak, is dit vandag noodsaaklik om internasionale blootstelling te kry. Protea wil met hierdie kompetisie aan ’n internasionale gehoor wys watter talent daar plaaslik skuil.
Lees ’n onderhoud oor die Verbeel Dit!-illustrasiekompetisie
Protea Boekhuis loods tans hulle ‘Verbeel Dit!’-kompetisie. Dié kompetisie is spesifiek gerig op unieke, oorspronklike illustrasies vir kinderboeke wat nog nie voorheen gepubliseer is nie.
Verbeel Dit! maak deel van die jaarlike internasionale Picture This-illustrasiekompetisie wat ook in Engeland, Nederland, Duitsland en België plaasvind.
Indien jy gaande is oor kinderboeke en daarna streef om kinderboeke te illustreer, besoek Picture This se webblad vir verdere inligting om jou droom te bewerkstellig.
Die sluitingsdatum is 15 Mei 2017.
LitNet se Naomi Meyer het onlangs met Rentia Bartlett gepraat om meer oor die kompetisie uit te vind.
Rentia, ek sien ’n illustrasiekompetisie word aangebied vir illustreerders in verskillende lande. Wie mag deelneem? Moet ’n illustreerder reeds ’n professionele agtergrond of opleiding as kunstenaar hê?
Protea Boekhuis organiseer en bemark die kompetisie in Suid-Afrika, maar enige illustreerder van enige land ter wêreld mag deelneem. Jy hoef geen agtergrond as illustreerder of kunstenaar te hê nie. Trouens, indien jy reeds ’n kinderboek illustreer het, of die illustrasies van ’n gepubliseerde kinderboek gedoen het, mag jy ongelukkig nie deelneem nie. Jy mag wel deelneem as jy ’n opvoedkundige boek geïllustreer het of illustrasies vir ander genres gemaak het (soos byvoorbeeld gedigte, volwassenefiksie, boekomslae ens).
Is julle op soek na illustrasies vir spesifieke kinderboeke, en watter ouderdomsgroepe is ter sprake? Of kyk julle na illustrasies (saam met stories) wat as nuwe en oorspronklike werk uitgegee kan word?
Ons is nie op soek na illustreerders vir spesifieke kinderboeke nie en daar is ook geen ouderdomsgroep ter sprake nie. Ons is eerder op soek na talent. Ons wil graag die geleentheid gee vir kunstenaars en illustreerders om blootstelling te kry. Die idee is nie dat die spesifieke illustrasies wat ingeskryf word vir ’n spesifieke boek gebruik word nie, maar dat internasionale uitgewers bewus kan word van die kunstenaar en illustreerder. Die wenkunstenaars se werk word in ’n internasionale katalogus gepubliseer en aangebied aan die top internasionale uitgewers by die Bologna-kinderboekbeurs in 2017. Ook word die wenkunstenaars se werk deel van ’n internasionale reisende tentoonstelling in verskillende lande.
Waarna kyk die beoordelaars? Moet ’n illustrasie noodwendig mooi wees, of realisties? Wanneer weet jy iets is besonders?
Natuurlik kan ek self nie sê waarna die beoordelaars hierdie jaar sal kyk nie. Maar as ek die wenners van 2015 beskou, kan ek sien dat daar beslis ’n voorkeur vir unieke styl en goeie tegniek was. Wat maak ’n kinderboek vir my persoonlik besonders? Ek dink dit is belangrik dat ’n prenteboek kinders se verbeelding moet aangryp en dat dit genot moet verskaf. Is dit ’n illustrasie wat jou asem wegslaan omdat dit ’n wêreld optower wat tot die verbeelding spreek? Só moet ’n wenillustrasie lyk!
Besoek Strijdom van der Merwe se kunsuitstalling by Whow Studios in Durbanville (Plus: Foto’s)
by Protea Boekhuis on Jul 9th, 2015 Tweet
Whow Studios in Durbanville nooi jou graag na ‘n oorsigtentoonstelling van die bekende landskapkunstenaar, Strijdom van der Merwe.
Die Sculpting the Earth-outeur se solo-uitstalling het begin op Vrydag, 19 Junie en vind plaas tot Vrydag, 31 Julie. Kunsfundi’s kan besoek aflê op weeksdae vanaf 9:00 tot 16:00.
Die kurator van die tentoonstelling is Elizabeth Miller-Vermeulen. Lees die Netwerk24-berig oor die uitstalling:
Dit bestaan hoofsaaklik uit ’n omvattende fotodokumentasie van die werke uit Van der Merwe se loopbaan van twintig jaar as landkunstenaar.
Whow Studios het foto’s van Strijdom se uitstalling op hul Facebook-blad gedeel:
Both the studio and art complimented each other.
Posted by WHOW studios on Monday, 29 June 2015
Datum: Vrydag, 19 Junie tot Vrydag, 31 Julie 2015
Datum: 9:00 tot 16:00
Plek: Whow Studios
H/v Ixia- en Proteastraat
Durbanville | Padkaart
Kontak: admin@whow.co.za, 021 976 6784, 076 992 3375
Sculpting the Earth deur Strijdom van der Merwe
Wenners van Protea Boekhuis se kinderboekillustrasiekompetisie bekendgemaak
by Protea Boekhuis on Jun 24th, 2015 Tweet
Protea Boekhuis is op soek na buitengewone opkomende illustreerders en het hierdie jaar, saam met drie internasionale uitgewers, ’n internasionale kinderboekillustrasiekompetisie georganiseer.
’n Groep professionele beoordelaars – uit Suid-Afrika onder andere Karlien de Villiers en Diek Grobler – het die vyf beste inskrywings in elke betrokke land gekies. In Suid-Afrika is 83 uitstekende inskrywings ontvang en die kompetisie was geweldig sterk. Die wenkunstenaars is op 23 Junie bekendgemaak en hulle werk kan op die Worldwide Picture Book Illustration Competition (WWPBIC) webblad gesien word.
Baie geluk aan Chris Venter, Dale Blankenaar, Kobie Nieuwoudt, Linki Lutz en Theodore Key wat in Suid-Afrika as die wenkunstenaars aangewys is.
Hierdie kompetisie is ŉ uitstekende geleentheid om internasionale blootstelling te kry. Die werk van die twintig wenkunstenaars gaan deel wees van ’n reisende tentoonstelling wat onder andere in The Hive in Worcester (in die VK), die Sjanghai Openbare Biblioteek (China), die Bilderbuchmuseum in Troisdorf (Duitsland), die Centrale Bibliotheek in Rotterdam (Nederland) en die Galery Universiteit Stellenbosch (GUS) vertoon gaan word. Die finale keuse van wenillustrasies gaan ook in ’n internasionale katalogus gepubliseer word en voorgestel word aan die bekendste internasionale kinderboekuitgewers by die Bologna-kinderboekebeurs in 2016.
Protea publiseer topkwaliteit kinderboeke. Die meeste hiervan is oorsese produksies wat in eerste instansie elders gepubliseer is. Vertaal-en publikasieregte word gewoonlik oorgekoop van internasionale uitgewers, die boeke word vertaal en aan ’n plaaslike mark in Afrikaans en/of Engels bekendgestel. Op dié manier kry Suid-Afrikaners toegang tot van die beste kinderboeke wat internasionaal gepubliseer word. Hierdie kompetisie is egter ’n manier om die teenoorgestelde te doen: om naamlik Suid-Afrikaanse illustreerders en kunstenaars aan ’n internasionale mark voor te stel. Die kinderboekbedryf is beslis ’n internasionale bedryf met boeke wat in verskeie tale regoor die wêreld vertaal word. Vir illustreerders om naam te maak, is dit vandag noodsaaklik om internasionale blootstelling te kry. Protea wil met hierdie kompetisie aan ’n internasionale gehoor wys watter talent daar plaaslik skuil.
Dit is die eerste keer dat die kompetisie in Suid-Afrika aangebied word. Verlede jaar is dit die eerste keer in Nederland en in die Verenigde Koninkryk aangebied. Verlede jaar se wenners het elkeen ’n internasionale boekkontrak losgeslaan en is besig om ’n eerste kinderboek te publiseer wat in verskillende tale vertaal gaan word. Protea vertrou dat die hierdie jaar weer sal gebeur en is trots om van nou af deel van hierdie internasionale inisiatief te wees.
Loer na die vyf Suid-Afrikaanse wenners se werk:
Meer: Besoek WWPBIC
“Ek bly ’n boorling van hierdie landskap”: Strijdom van der Merwe oor “Ik Ben Een Afrikander”-projek
by Protea Boekhuis on Apr 20th, 2015 Tweet
Die bekroonde landskapkunstenaar, Strijdom van der Merwe, se werk is onlangs uitgestal as deel van Teresa Lizamore se kunsprojek, “Ik Ben Een Afrikander”.
Die tentoonstelling het vanaf 5 Maart tot 10 April plaasgevind by die Noordwes-Universiteit in die Botaniese Tuine se galery en sal vanaf 16 April tot 16 Junie by Freedom Park in Pretoria geskied.
Van der Merwe het met Netwerk24 gesels oor sy bydrae tot die projek en sy meegaande foto-reeks, “Constantly Stitching Our Lives Together”. Oor sy verhouding met Suid-Afrika het hy gesê: “Ek bly ’n boorling van hierdie landskap.”
Lees die artikel vir die kunstenaar se siening oor Afrikaneridentiteit:
Strijdom van der Merwe het die volgende oor sy bydrae gesê: “Ek dink dit is onvermydelik dat alle ‘Afrikaners’ hulself die vraag dikwels afvra. Die tameletjie is natuurlik met watter groep Afrikaners jy geassosieer word van watter groep jy deel voel. Ek neem deel aan die uitstallings omdat ek juis ook worstel met die ‘etiket’ wat vir my nie noodwendig negatief is nie.”
Video: Andries Bezuidenhout gesels oor die Walter Meyer-uitstalling by die Everard Read-galery in Johannesburg
by Protea Boekhuis on Jan 27th, 2015 Tweet
Andries Bezuidenhout, musikant en skrywer van die besonderse digbundel Veelvuldige gebruike vir huishoudelike toestelle, is ook ‘n gerekende kunstenaar en professor in Sosiologie aan die Universiteit van die Witwatersrand.
‘n Uitstalling van werke deur die olieverfkunstenaar Walter Meyer is tans te sien by die Everard Read-galery in Johannesburg en Yvonne Beyers van kykNET se Flits-program het met Bezuidenhout gesels oor dié kunstenaar se werk.
Kyk na die video om meer uit te vind oor Meyer se werk:
Veelvuldige gebruike vir huishoudelike toestelle deur Andries Bezuidenhout
Peter Snyders deel hoe die tydsgees deur hom as tagtiger-skrywer gewerk het
by Protea Boekhuis on Jan 14th, 2015 Tweet
“Daar is ’n zeitgeist, ’n tydsgees vir elke periode. Dit beteken dat ’n oorheersende gees vir ’n spesifieke periode bepaal hoe die wêreld en spesifieke groepe teenoor die huidige situasie reageer.”
Só skryf Peter Snyders in ‘n artikel vir LitNet getiteld “Die tydsgees in die kuns”. Hy verduidelik hoe ‘n tydsgees bepaal word en die verskillende fases wat daarmee gepaardgaan. Hy gaan voort en skryf: “As tagtiger-skrywer wil ek graag meedeel hoe die tydsgees deur my gewerk het en nog steeds vorentoe boer. Dis belangrik om te onthou dat die tydsgees ook in groepgeeste is, dws alle kunsvorme manifesteer dieselfde tendense.”
Snyders se Tekens van die tye het by Protea Boekhuis verskyn. Lees sy interessante artikel:
Daar is ’n globale tydsgees wat die rigting bepaal waarin die wêreld sal beweeg. Met ’n bietjie insig kan ’n mens ook kontinentale subtydsgeeste waarneem. As ’n mens na die nasionale tydsgeeste kyk – en spesifiek na Suid-Afrika s’n – kan ons, terugskouend die aard van ons eie zeitgeist sien.
Dis nie maklik om presies vooruit te voorspel watter rigting die tydsgees in sal beweeg nie, maar hoe die gees funksioneer, is nie so moeilik om te sien nie.
Daar is op enige spesifieke tyd ’n siklus van drie fases teenwoordig:
’n skeppende gees van vernuwing
’n gees wat die status quo probeer steun en
die uitgaande gees van die establishment.
Tekens van die tye deur Peter Snyders
Potgooi: Wie is die landskapkunstenaar, Strijdom van der Merwe?
by Protea Boekhuis on Nov 14th, 2014 Tweet
“Ek maak iets wat, soos jy sê, bestaan vir ’n oomblik en dis nie iets wat jy vir altyd teen jou muur kan hang en sê ek is die trotste eienaar daarvan nie. Maar ek dink mens moet ’n ander kyk- en denkproses hierso toepas.”
Só het die landskapkunstenaar, Strijdom van der Merwe, onlangs aan Lizelle de Bruin vertel op RSG Kuns.
De Bruin wou weet: “Wie is Strijdom van der Merwe as hy by die huis is?” Die skrywer van Sculpting the Earth het homself beskryf as ’n “huis-hen-hoender”: “Ek dink ek is ’n baie rustige, stil persoon. Ek is die gelukkige pa van twee klein dogtertjies so ek geniet dit om met hulle te speel.”
Die landskapkunstenaar het as kind op ’n plaas gewoon en het baie tyd op sy eie spandeer en in die veld rondgeloop. Hy het gesê hierdie alleentyd het beslis sy landskapkuns beïnvloed.